旅次華州贈袁右丞
作者：白居易
朝代：唐

paragraphs: 渭水綠溶溶，華山青崇崇。
山水一何麗，君子在其中。
才與世會合，物隨誠感通。
德星降人福，時雨助歲功。
化行人無訟，囹圄千日空。
政順氣亦和，黍稷三年豐。
客自帝城來，驅馬出關東。
愛此一郡人，如見太古風。
方今天子心，憂人正忡忡。
安得天下守，盡得如袁公。